ועדת הכלכלה, כנסת 16, פרוטוקול מספר 510, 2005-11-01 11:00

אמנון כהן: שלום לכולם.

אמנון כהן: אנחנו דנים היום בתקנת התעבורה (תיקון מס'...), התשס"ה-2005 בדבר רישיונות נהיגה, תצלומים, רישיונות זרים, מבחני נהיגה, השתלמויות וקורסים, בדיקות רפואיות וביטוח.

אמנון כהן: נציגת משרד התחבורה בבקשה.

חוה ראובני: "בתוקף סמכותי לפי סעיף 70 לפקודת התעבורה ובאישור ועדת הכלכלה של הכנסת לפי סעיף 21א לחוק יסוד: הממשלה, וסעיף 2(ב) לחוק העונשין התשל"ז-1977, אני מתקין תקנות אלה":

חוה ראובני: תיקון תקנה 173 בתקנה 173(א) לתקנות התעבורה, התשכ"א-1961 (להלן – התקנות עיקריות), אחרי פסקה (5) יבוא: מי שרישיונו מחודש לראשונה לאחר תום התקופה שבה הוא היה נוהג חדש כמשמעותו בסעיף 12א לפקודה, ורישיונו יחודש לתקופה שעד חמש שנים".

אמנון כהן: מה היה עד כה ומה את מבקשת?

חוה ראובני: ב-1 בינואר הקרוב, עוד חודשיים בדיוק, רישיונות הנהיגה יהיו ל-10 שנים.

חוה ראובני: מכיוון שאנחנו רוצים שנהגים חדשים יגיעו לקורסי רענון בשנה השלישית לקבלת רישיונם, אזי חידוש הרישיון הראשון שלהם יהיה רק לחמש שנים.

חוה ראובני: בנוסף, אנחנו מציעים לשנות אחר כך את מועד הקורס.

חוה ראובני: כרגע אנחנו רוצים שמשך תקופת הרישיון הראשון שלאחר נהג חדש, יהיה לחמש שנים.

חוה ראובני: פעם ראשונה זה לשנתיים, אחר כך לחמש שנים, ורק אחר כך יהיה חידוש ל-10 שנים.

חנן אהרון: הסנקציה היחידה שיש לנו כלפי נהגים חדשים היא חידוש הרישיון.

אילן ליבוביץ: למה לא תעשו את הקורס בסוף השנתיים?

חנן אהרון: אנחנו מעוניינים לשנות גם את מועד הקורס – לאחר 5 שנים ולא 3 שנים.

חנן אהרון: חידוש הרישיון היא האמצעי להביא אותו לעשות את הקורס.

אילן ליבוביץ: שאלתי למה לא לעשות את הקורס בתום השנתיים?

חוה ראובני: במהלך השנתיים הראשונות חלק נכבד מהנהגים נמצאים בצבא.

זוהר גרינברג: אני נציג מועדון האופנועים הישראלי.

זוהר גרינברג: אנחנו חושבים שהשנה הראשונה לקבלת הרישיון היא השנה הכי מסוכנת של הנהג.

זוהר גרינברג: לדחות את ההשתלמות ל- 7 שנים נוגד את הבטיחות.

זוהר גרינברג: אנחנו מתנגדים להארכה וחושבים שהזמן הנכון לעשות את ההשתלמות הוא בשנה הראשונה.

אתי בנדלר: מועד ההשתלמות נמצא בתקנה אחרת, תעיר על כך כשנגיע לאותה תקנה.

אמנון כהן: תקנה 1 מאושרת.

חוה ראובני: "תיקון תקנה 174א: בתקנה 174א לתקנות העיקריות בסופה יבוא: "(ג) מבקש רישיון נהיגה לאחר יום א' בטבת התשס"ו (1 בינואר 2006) או בעל רישיון נהיגה שרישיונו מחודש במועד הראשון שלאחר המועד האמור, יצטלם לצורך הפקת רישיון הנהיגה על פי תקנה זו, אף אם תמונתו מצויה כבר במחשב משרד התחבורה".

חוה ראובני: כאן יש לנו הוראה לחדש את התמונות.

חוה ראובני: מה עוד שאנחנו מתחילים לצלם בטכנולוגיות אחרות.

חוה ראובני: "תיקון תקנה 188: 3.

חוה ראובני: בתקנה 188(א) לתקנות העיקריות – בתקנת משנה (א) במקום "לפי תקנה 176" יבוא "לפי תקנות 176 או 177"; תקנת משנה (ב) – בטלה.

חוה ראובני: " פקודת התעבורה קובעת שגיל רישיון נהיגה הוא גיל 18, אלא אם כן התקנות קובעות גיל אחר.

חוה ראובני: בתקנות אכן נקבעו גילאים אחרים.

חוה ראובני: בתקנה דהיום נקבע כי אפשר לקבל רישיון נהיגה לאופנוע, טרקטור או טרקטורון גם בגיל 16.

חוה ראובני: היום נדרשת הסכמת הורים ללימוד נהיגה בגיל 16-17.

חוה ראובני: אנחנו מבקשים שלכל הדרגות עד גיל 17 תידרש הסכמת הורים.

דוד טל: האם אתם סבורים שזה נכון שקטין בגיל 16 יישב על רכב כמו אופנוע או טוסטוס ויעלה על הכביש?

דוד טל: איך זה מתיישב עם בטיחות?

חוה ראובני: ישנם כלים בודדים המאושרים מגיל 16.

חוה ראובני: אופנוע שהמהירות שלו מוגבלת ל-50 קמ"ש.

דוד טל: אני רוצה להציע גיל 15.

דוד טל: תקבלי את זה?

דוד טל: האם המשרד מקובע בקונספציה של גיל 16?

דוד טל: אולי גיל 15 זה גם טוב?

דוד טל: הוא יוכל להקל על האמא ולעשות עבורה קניות.

חוה ראובני: יש מקומות בעולם בהם זה קיים.

חוה ראובני: כל גיל נבחן לגופו.

חוה ראובני: לא ידוע לי שבחנו גיל 15.

חוה ראובני: אנחנו לא מתכוונים כרגע לשנות את הגילאים.

חוה ראובני: אני רוצה לציין גם שגיל רישיון לטרקטורון נכפתה עלינו, בחדר הזה, בניגוד לעמדתנו.

דוד טל: משרד רציני היה עונה שהגיע למסקנות לאחר בדיקה.

חנן אהרון: טרקטורים, למשל, הם לנסיעה בשדות ובקיבוצים.

חנן אהרון: לגבי טרקטורונים יש תקנות חדשות.

חנן אהרון: בגיל 17 מוציאים רישיון נהיגה לרכב פרטי.

חנן אהרון: גיל 16 זה עוד מעט צבא וזה כבר לא ילד.

דוד טל: צריך לבדוק את זה.

חוה ראובני: בוודאי שאם נבוא לוועדה עם הצעה לשנות את הגיל נעשה מחקר כזה.

אמנון כהן: סעיף 3 אושר.

חוה ראובני: ביטול תקנה ב' - ברגע שקיבלנו את סעיף א' סעיף ב' מתייתר, זה תיקון טכני.

חוה ראובני: "תיקון תקנה 192: 4.

חוה ראובני: בתקנה 192 לתקנות העיקריות, אחרי תקנת משנה (א) יבוא: (א1) בדיקה לפי תקנת משנה (א) תיערך על ידי רופא המטפל בנבדק דרך קבע או המכיר את עברו הרפואי של הנבדק מתוך עיון בתיקו הרפואי בכל קופת חולים שבה היה חבר בחמש השנים שקדמו לבדיקה".

חוה ראובני: כאן אנחנו רוצים לשנות מצב בעייתי לפיו כל אחד יכול להיכנס לכל רופא, אפילו שהוא לא מכיר אותו - - -

דוד טל: כמה שנים הבעיה הזאת קיימת?

חוה ראובני: הרבה שנים.

חוה ראובני: התרחבה תופעת הזיופים וגם החלטנו לא לחכות להסכמת משרד הבריאות.

חוה ראובני: אנחנו מדברים איתם הרבה שנים והם לא מסכימים.

חוה ראובני: לבסוף השר החליט שאנחנו לא ממתינים לעמדת משרד הבריאות והחליט להתקדם לבד.

חוה ראובני: אני מבינה שכיום משרד הבריאות נאות להצטרף לעמדתנו.

חוה ראובני: אני אסביר את התקנה: כיום יכול כל מבקש רישיון ללכת לכל רופא, גם לרופא שלא מכיר אותו.

חוה ראובני: למרות שהרופא לא מכיר את הנבדק הוא יכול לענות על שאלות כמו: האם ידוע לך על מחלה נוירולוגית?

חוה ראובני: האם סובל מאפילפסיה ואם כן מתי היה התקף אחרון?

חוה ראובני: האם עבר אירוע מוחי?

חוה ראובני: יש דברים שרופא שלא מכיר את הנבדק יכול לזהות מבדיקה קלינית אולם הוא לא יכול להגיד דבר על דברים שלא ניתנים לאיתור בבדיקה קלינית, כגון אירועים שהיו בעבר או תרופות שהנבדק לא מספר לו שהוא נוטל.

דוד טל: גם היום אתה נכנס לבית חולים ורופא שלא מכיר אותך שואל אותך כל מיני שאלות האם אתה סובל מזה או מזה, ואתה עונה לו שלא.

חוה ראובני: כאשר אני עושה את זה לטובת הצרכים שלי ואני רוצה להסתיר מהרופאים מידע חיוני לצורך הטיפול בי – הבעיה היא שלי.

חוה ראובני: כאן התוצאה של הסתרת המידע היא נהגים לא כשירים שעולים על הכביש.

דוד טל: משרד התחבורה נוהג כך כבר 40 שנה.

דוד טל: אני תמה איזה נושאים עדיין קיימים שאתם לא בודקים ולא משנים.

אתי בנדלר: כמה שאלות: מה עם חיילים?

אתי בנדלר: הרי הם לא מטופלים בקופות החולים.

אתי בנדלר: מה הכוונה "מטפל בדרך קבע"?

אתי בנדלר: נאמר "המכיר אותו לפחות 5 שנים".

אתי בנדלר: מה לגבי עולים חדשים?

דוד טל: ישנם גם רופאים עצמאיים שאני יכול לבחור למי ללכת ואצל אף אחד מהם אני לא מטפל "דרך קבע".

חוה ראובני: אפשר לקבל תמצית תיק רפואי בקופת חולים.

חוה ראובני: צה"ל מכיר את תיקי קופת החולים.

אתי בנדלר: חיילים לא יכול להגיע לקופת חולים ואז הם הולכים לרופאים עצמאיים שתמורת תשלום נותנים להם את האישור.

אתי בנדלר: השאלה היא, האם הרופאים הצבאיים מוכנים לתת את האישורים האלה.

חנן יהודה: הנבדק ייקח את תמצית התיק הרפואי.

חנן יהודה: הוא יכול לקבל מהיחידה הצבאית.

לאה ורון: החייל לא יכול לקבל את תיקו הרפואי.

משה בן עוז: זאת באמת בעיה, במיוחד עם חיילים חדשים.

משה בן עוז: חייל שמשרת שנתיים או משרת בקבע, כבר יש לו תיק רפואי ביחידה, ואולי גם רופא היחידה מכיר אותו דרך קבע.

משה בן עוז: לגבי חיילים חדשים יש בעיה.

משה בן עוז: אנחנו מבקשים שהרופא הצבאי יוכל לתת את האישור גם אם הוא לא מכיר את החייל.

משה בן עוז: הפרופיל לא מספיק.

חוה ראובני: על סמך מה הרופא הצבאי נותן את האישור?

משה בן עוז: יש לו תיק אישי של החייל שכולל גם תיק רפואי.

משה בן עוז: בתיק הרפואי יש את הבדיקות שעשה החייל ואת הפרופיל.

חוה ראובני: אם כך, זה בסדר.

דני כהן: אני מארגון מורי הנהיגה.

דני כהן: היום החייל מביא אישור מקצין העיר שאין לו בעיה המונעת ממנו ללמוד נהיגה.

דני כהן: האם אתם רוצים לשנות את זה?

יעקב אדלר: אני גם רופא צבאי וגם נציג של משרד הבריאות.

יעקב אדלר: הפיתרון היחידי הוא שרופא ייתן אישור ולא שום גורם אחר.

יעקב אדלר: המידע חסוי ויש מידע רגיש באופן מיוחד, שלא יגיע לקצין העיר.

יעקב אדלר: רק לרופא היחידה יש את האינפורמציה הרפואית לגבי החייל, גם בתקופה לפני שהתגייס.

יעקב אדלר: האינפורמציה שם שלמה וצריך להתבסס רק על הרופא הצבאי.

עידו גרינברג: צריך לרשום "או רופא היחידה הצבאית".

אתי בנדלר: אנחנו מסתפקים ברופא צבאי.

חוה ראובני: הבדיקה תיערך על ידי רופא המכיר את עברו הרפואי של הנבדק מתוך עיון בתיקו הרפואי הצבאי.

חוה ראובני: בכל קופת חולים בה היה חבר 5 שנים או על ידי הרופא הצבאי.

אתי בנדלר: בסדר, "תיקו הרפואי הצבאי".

אתי בנדלר: עכשיו אני מבקשת תשובה לשאלתי לגבי "דרך קבע" ולגבי עולים חדשים.

חנן אהרון: כפי שאת יודעת, אפשר היום בכל רבעון להחליף רופא.

חנן אהרון: לא נתנו זמן ולא אמרנו שדרך קבע זה שנתיים או 5 שנים.

אתי בנדלר: יהיה מוגזם לקרוא לרופא שראה אותי פעם או פעמיים כמי שמטפל בי "דרך קבע".

אתי בנדלר: ישנם עולים חדשים שאין להם עדיין רקורד רפואי בקופות החולים.

אתי בנדלר: הם באים פעם שניה ושלישית לרופא.

אתי בנדלר: האם אפשר לומר שהוא מטפל בהם דרך קבע?

עדה וינר: רופא שמכיר הכוונה לרופא שזיהה.

עדה וינר: למדנו מהניסיון שרופא שמכיר זה רופא שאתה אומר לו: "שלום, באתי למלא את הטופס".

עדה וינר: אני בעצמי רופאה אבל אני זאת שמקבלת אחר כך טופס רפואי שכתוב שהכל בסדר חוץ ממה שלא כתוב: שאין לו רגל, שיש לו אפילפסיה והוא מקבל אינסולין.

דוד טל: יש רופאים שנותנים אישורים כאלה?

עדה וינר: יש.

חוה ראובני: לפי חוק זכויות החולה, לדעתי כל אדם שמגיע לרופא פעם ראשונה, הרופא נחשב לרופא מטפל.

חוה ראובני: זה גם המצב הנוכחי.

חוה ראובני: באתי אליו פעם ראשונה, הוא הרופא המטפל שלי.

לאה ורון: אי אפשר להתקין תקנות שלא ניתן לעמוד בהן.

לאה ורון: שלא לדבר על כך שחלק גדול מהאוכלוסייה לא רואה רופא במשך הרבה שנים.

לאה ורון: אז מי הרופא המטפל?

שמואל מלכיס: יש היום הרבה רופאים שעושים בדיקות רפואיות רק לעניין הזה.

שמואל מלכיס: אתה נכנס אליו לדקה והוא מוציא אותך בריא לחלוטין.

שמואל מלכיס: יוזמת משרד התחבורה ברוכה, אבל על ידי הניסוח הזה אתם משאירים את האופציה.

חוה ראובני: בזמנו ביקשנו סיוע ממשרד הבריאות לגבי הניסוח אבל לא קיבלנו.

אמנון כהן: נשאיר את הסעיף הזה לסוף ונמשיך הלאה.

חוה ראובני: "תיקון תקנה 196: 5.

חוה ראובני: בתקנה 196 לתקנות העיקריות, אחרי "תקנות 84(ה) ו-190" יבוא "ומורה מוסמך".

חוה ראובני: תקנה 196 מסדירה את האוכלוסייה שחייבת לעבור בדיקות רפואיות כל שנתיים לצורך חידוש הרישיון החל מגיל 50.

חוה ראובני: כיום נמצאים שם נהגים מקצועיים, נהגי רכב ציבורי, מסע כבד.

חוה ראובני: אנחנו מבקשים לצרף לכך גם את מורי הנהיגה.

חוה ראובני: "תיקון תקנה 201: 6.

חוה ראובני: בתקנה 201 לתקנות העיקריות – 1.

חוה ראובני: פסקאות (1) ו-(2) יסומנו (א) ו-(ב), בהתאמה; 2.

חוה ראובני: בתקנת משנה (א), במקום "198(1)" יבוא "198(ב)(1)"; 3.

חוה ראובני: בתקנת משנה (ב), במקום "198(2)" יבוא "198(ב)(2)".

חוה ראובני: מדובר כאן בתיקונים טכניים לחלוטין.

חוה ראובני: עשינו לפני כמה שנים שינויים בתיקני הראייה ולא כל התקנות המפנות לתקנות המתוקנות תוקנו באותה הזדמנות.

חוה ראובני: "תיקון תקנה 213: 7.

חוה ראובני: בתקנה 213 לתקנות העיקריות - בתקנת משנה (א) – במקום "שלוש שנים" יבוא "חמש שנים"; אחרי "מי מטעמה" יבוא "ויעמוד בהצלחה במבחן בסופו"; במקום תקנת משנה (ב) יבוא; "(ב) משתתף בהשתלמות בנהיגה שנעדר מעל 20% משעות הלימוד שבה, או שנכשל פעמיים במבחן שבסופה, יראו אותו כמי שלא עבר את ההשתלמות.

חוה ראובני: " אנחנו מבקשים לדחות את המועד של ההשתלמות.

דוד טל: איזה ציון זה ציון עובר בקורס?

חוה ראובני: עד היום לא היתה בחינה.

חנן אהרון: יש 30 שאלות.

חנן אהרון: 5 תשובות לא נכונות זה נכשל.

דוד טל: בדקתם את האפקטיביות?

חנן אהרון: לנהגים שמגיעים חסר ידע רב.

דוד טל: אנשים מגיעים לשם בחוסר חשק.

חנן אהרון: נעשה מחקר לפני 3-4 שנים אבל המסקנות לא גובשו.

חנן אהרון: אם הוא לא היה אפקטיבי אז היו מבטלים אותו.

חנן אהרון: על סמך המחקר הזה עשינו קורסים ייעודיים: עושים כיתה לנהגי רכב דו גלגלי, כיתה לנהגי רכב כבד.

חנן אהרון: בקורס רענון מדובר על תלמידים חדשים.

חנן אהרון: בדרך כלל הנהגים הצעירים מוציאים רישיון בגיל 17 ואחרי 3 שנים הם נמצאים בצבא או בחו"ל.

חנן אהרון: פעם אחת בתוך חמש שנים הם יצטרכו לעשות את הקורס.

אילן ליבוביץ: אני עוד לא השתכנעתי למה בכלל צריך את זה.

דודי אוחיון: אני מייצג את מועצת תלמידים ארצית.

דודי אוחיון: מה עושה נער דיסלקט?

חנן אהרון: יש מבחן בעל-פה.

זוהר גרינברג: קורס הרענון נועד לשפר את היכולות של הנהג ולהגביר את הבטיחות ואת השרידות שלו.

זוהר גרינברג: ככל שהקורס נעשה יותר מאוחר הוא משיג פחות את המטרה.

זוהר גרינברג: את הקורס הזה צריך לעשות תוך שנה אחת.

זוהר גרינברג: רק 50% מהצעירים מתגייסים, לא כולם משרתים ביחידות לוחמות.

זוהר גרינברג: כמו שהצבא משחרר חיילים לעדות בבית משפט ולחתונה הם יכולים לשחרר את החייל.

זוהר גרינברג: חמש שנים זה יותר מידי זמן.

חנן אהרון: אני מקווה שיוקמו מגרשי הדרכה.

חנן אהרון: אני מנסה לקדם את הנושא.

חנן אהרון: אחרי 5 שנים שהנהג היה בכביש אתה יכול כבר לדבר איתו על בעיות מיוחדות בכביש.

אמנון כהן: אפשר לומר שבמהלך 5 שנים הוא יעבור את הקורס פעם אחת.

אתי בנדלר: איך הוא יידע מתי לבוא?

חנן אהרון: שלחנו זימונים לכולם ותמיד הם באו אחרי 4 או 5 שנים.

יואב בן חור: הנוסח בתקנה מאפשר למי שרוצה לעשות את זה אחרי שנה.

חוה ראובני: לא נכון.

חוה ראובני: היום זה מהיום הראשון של השנה השלישית.

אמנון כהן: אישרנו את תקנה 7.

חוה ראובני: "תיקון תקנה 216: 8.

חוה ראובני: בתקנה 216(א)(1) לתקנות העיקריות, אחרי פסקת משנה 1(ב), יבוא: "(ג) תושב מדינת חוץ – הוא הגיש את בקשתו בעת שהיתה ברשותו אשרת שהיה בישראל שהיא בת תוקף, ובלבד שרשות הרישוי לא תיתן לו רישיון נהיגה אלא לפי תקנות 176 עד 179".

חוה ראובני: מישהו בא מחו"ל עם רישיון נהיגה זר ורוצה לקבל רישיון ישראלי בלי הליכי לימוד.

חוה ראובני: תקנה 216 קובעת את התנאים שבהם הוא יקבל את הרישיון.

חוה ראובני: תקנה 216, שנחקקה לפני כ-3 שנים, מתייחסת, בטעות, לעולים חדשים ולישראלים חוזרים ואיננה עוסקת בתיירים.

חוה ראובני: יש מצב שתושבי חוץ צריכים רישיון נהיגה ישראלי, כי הם לא עומדים בתנאים לנהיגה על סמך הרישיון הזר.

חוה ראובני: למשל, אנשים שמרבים להיכנס ולצאת או שנמצאים בתקופות מתמשכות.

חוה ראובני: לגביהם יש חוסר יכולת להמיר.

חוה ראובני: אנחנו רוצים להוסיף אותם בשני תנאים: א.

חוה ראובני: שיהיה להם רישיון שהייה בישראל בתוקף.

חוה ראובני: בעבר הרישיון ניתן לחמש שנים ולא מזמן אישרה הוועדה קיצור לשנתיים.

חוה ראובני: כל שנתיים הוא צריך לחדש את הרישיון.

חוה ראובני: ב.

חוה ראובני: אנחנו ניתן רק את הדרגות הנמוכות שזה אופנועים, פרטי ומשאית עד 15 טון, כיוון שהדרגות הגבוהות, המקצועיות, מותנות בכך שהמבקש הוא תושב ישראל.

אמנון כהן: סעיף 8 אושר.

חוה ראובני: "תיקון תקנה 236: 9.

חוה ראובני: בתקנה 236(ב) לתקנות העיקריות, במקום "ביטוח סיכוני צד שלישי" יבוא "ביטוח אחריות לנזקי רכוש לצד שלישי".

חוה ראובני: אנחנו רוצים לחייב את מורי הנהיגה שיהיה להם ביטוח רכוש לגרימת נזקים לצד ג' כיוון שיש סיכון מוגבר שתלמיד הנהיגה יגרום נזקי רכוש אגב נהיגתו בשיעורים.

חוה ראובני: ביטוח חובה הוא רק לנזקי גוף.

חוה ראובני: מורי הנהיגה, בעיקר מורי הנהיגה לאופנועים, חושבים שזה לא נחוץ.

אתי בנדלר: האם נזקי רכוש לצד ג' הם לא חלק מהפוליסה?

חוה ראובני: לא, זה וולונטרי לחלוטין.

חוה ראובני: אנחנו חושבים שהוא צריך להיות חובה למגזר הזה.

חוה ראובני: על פי המלצת בית משפט שהנושא עלה בפניו לפני מספר חודשים, התחייבנו שלא נטיל חובה כזאת כל עוד לא יתוקנו התקנות.

גולן אבי: מבחינה סטטיסטית אנחנו 17% פחות בתאונות.

גולן אבי: אז אין סיבה להטיל עלינו לעשות ביטוח צד ג'.

חוה ראובני: אנחנו התחלנו לאכוף את הדרישה הזאת מכוח נוסח התקנות הנוכחי.

חוה ראובני: הוגשה עתירה לבית משפט לעניינים מנהליים בירושלים בטענה שהתקנות אינן מחייבות את זה ושהניסוח כאן הוא ניסוח ארכאי שמתייחס לביטוח נזקי גוף.

חוה ראובני: בית המשפט נטה לחשוב שהם צודקים.

חוה ראובני: העתירה נמחקה ואנחנו אמרנו שלא נדרוש את זה כל עוד לא יתוקנו התקנות.

אייל טולדנו: גם לנו יש מורים לנהיגה ורכבים ללימוד נהיגה.

אייל טולדנו: אנחנו פטורים, על פי חוק, מביטוח חובה.

אייל טולדנו: אין הצדקה שביטוח נזקי רכוש יחול עלינו.

אייל טולדנו: צה"ל והמדינה היא מבטחת עצמית של הרכבים שלה.

שמואל מלכיס: אנחנו מתנגדים.

אמנון כהן: לא מאושר בנתיים.

אמנון כהן: נמשיך.

חוה ראובני: "תיקון תקנה 247: 10.

חוה ראובני: בתקנה 247(א)(4) לתקנות העיקריות, במקום "198(2)" יבוא "198(ב)(2)".

חוה ראובני: זה תיקון טכני של התאמת תקנות שלא נעשה באופן מלא פעם קודמת.

חוה ראובני: "תיקון תקנה 551: 11.

חוה ראובני: בתקנה 551 לתקנות העיקריות, אחרי תקנת משנה (א) יבוא: "(א1) נהג שהוטל עליו אמצעי תיקון לפי תקנה 549(א) או (ב) ונעדר מעל 20% משעות הלימוד בקורס, או נכשל פעמיים במבחן שבסופו, יראו אותו כמי שלא ביצע את אמצעי התיקון".

חוה ראובני: כאן מדובר על קורס של שיטת הניקוד וקודם דובר על קורס רענון.

חוה ראובני: היום אפשר להיכשל עד אין סוף.

חוה ראובני: בקורס רענון אין מבחן.

חוה ראובני: אנחנו רוצים לתת מבחן בסוף קורס רענון כדי לוודא שאנשים ילמדו שם ולא יהיו נוכחים ויקראו עיתון.

דוד טל: אם עד היום אפשר היה להיכשל עד אין סוף, אז למה ללכת עכשיו רק לפעמיים?

דוד טל: שלוש פעמים זה ייראה נורא?

חנן אהרון: למעלה מ-90% עוברים בפעם הראשונה ובשני כולם עוברים.

דוד טל: אז מה הבעיה שלך לתת לו הזדמנות 3 פעמים?

חנן אהרון: אתה צריך תמיד לתפוס את השוליים.

אמנון כהן: על דעת חברי הוועדה – 3 פעמים.

אתי בנדלר: זה 3 פעמים בשתי התקנות.

חוה ראובני: "תחילה 12.

חוה ראובני: (א) תחילתן של תקנות 4 ו-8 – 30 ימים מיום פרסומן של תקנות אלה (להלן – יום הפרסום); (ב) תחילתן של תקנות 3 ו-9 – 60 ימים מיום הפרסום; את סעיף 9 לא אישרתם ונשארו לנו גם הבדיקות הרפואיות שאותן לא אישרתם.

אמנון כהן: גם את סעיף 4 לא אישרנו.

חוה ראובני: "(ג) תחילתן של תקנות 1, 2, 7 ו-11 – ביום א' בטבת התשס"ו (1 בינואר 2006).

חוה ראובני: " תחילתה של תקנה 7(1)(ב) ביום 1.7.2006.

חוה ראובני: כי אנחנו צריכים להכין את המבחנים.

חוה ראובני: "(ד) תחילתה של תקנה 5 – 10 חודשים מיום הפרסום.

חוה ראובני: " לאה ורון: תחילתה של תקנה 5 ותקנה 7(1)(ב) ביום 1.7.2006.

חוה ראובני: "הוראות מעבר - - - סעיף א' מתייתר מכיוון שלא אישרתם את תקנה 4.

חוה ראובני: "(ב) בנוסף לאמור בתקנה 7 בתקופה שעד ליום כ"ב בטבת התשס"ח (31 בדצמבר 2007), תזמין רשות הרישוי לביצוע השתלמות בנהיגה גם בעלי רישיון נהיגה שחלה עליהם תקנה 213 לתקנות העיקריות כנוסחה ערב תחילתה של תקנה 7".

דוד טל: למה?

חוה ראובני: זה כדי שלא יהיה מצב ששנתיים לא יהיה אף משתלם.

חוה ראובני: יש לנו זכיינים שמבצעים קורסים.

אמנון כהן: לא אישרנו את סעיפים: 4 ו- 9 וביטלנו את סעיף 13א.

אמנון כהן: הכל אושר פרט לסעיפים שלא אושרנו.

אתי בנדלר: תקנה 4 טרם אושרה והיא תנוסח מחדש.

אמנון כהן: אני מבקש שבפעם הבאה תבואו עם נוסחים אחידים.

חוה ראובני: אני מתנצלת בפני הוועדה והמוזמנים.

אמנון כהן: הישיבה נעולה.